Prasa meer as R360 miljoen kwyt weens diefstal, vandalisme‘n Uitgebrande trein staan op ‘n stasie in die Wes-Kaap. (Foto: Twitter) Die Passasierspooragentskap (Prasa) het verlede jaar R364 miljoen verloor weens vandalisme en die sabotasie van sy infrastruktuur en treine. “Vandalisme, brandstigting en sabotasie het Prasa se vermoë om ŉ doeltreffende diens te lewer, beperk,” het die verkose komitee oor vervoer vandeesweek gesê nadat Prasa hom op die hoogte gebring het van sy planne om die skade wat aan sy stelsels aangerig word, te hanteer. Volgens Prasa was daar tydens die afsonderingstyd boonop veel meer voorvalle van brandstigting en vandalisme. Die nasionale tesourie het die afgelope week R900 miljoen goedgekeur sodat Prasa dadelik veilligheidsmaatreëls kan begin verskerp en die komitee sê hy neem kennis van Prasa se planne om ŉ kombinasie van tegnologie en menslike hulpbronne in te span om sy infrastruktuur te beskerm. Altesaam 556 poste vir veiligheidsbeamptes is reeds geadverteer uit die beoogde 3 100 mense wat Prasa voltyds hiervoor in diens wil neem. Dié beamptes moet meer as 22 000 km se spoorlyne, stasie en ander infrastruktuur beveilig. Die sentrale spoorlyn in Kaapstad en die Mabopane-spoorlyn in die Tshwane-streek is nie tans in bedryf nie en Prasa sê hy werk aan die herstel daarvan. Volgens die agentskap is werk vertraag deur die afsonderingstydperk wat weens Covid-19 ingestel is, diefstal en vandalisme. “Die feit dat die spoorlyne nie operasioneel is nie, het ŉ regstreekse uitwerking op die armes en werkersklas wat die treine gebruik om by die werk te kom,” het die komitee gesê. Onwettige nedersettings langs spoorlyne hou ook ŉ ernstige gevaar in en die komitee het Prasa gevra om nou saam met ander staatsdepartemente te werk om die probleem te stuit. Treinwaens wat in November uitgebrand is. (Argieffoto) Die vervoervakbond Untu het intussen ŉ beroep op die minister van polisie, Bheki Cele, asook die nasionale direkteur van openbare vervolging, adv. Shamila Batohi, gedoen om te verseker misdadigers wat staatsinfrastruktuur teiken, word behoorlik aangekla en vervolg. Untu sê die Wysigingswet op Strafregtelike Aangeleenthede is spesifiek in werking gestel om as afskrikmiddel te dien vir georganiseerde misdaadsindikate wat openbare infrastruktuur teiken, maar tot dusver is geen swaar strawwe ingevolge dié wet opgelê nie. Steve Harris, algemene sekretaris van Untu, sê die vakbond was teleurgesteld met die onlangse vonnis van tien jaar vir Basarai Chimutanga (27) wat skuldig bevind is aan die diefstal van R300 000 se diesel uit ŉ pypleiding. Harris sê dit is ŉ swaar straf vir die diefstal van diesel, maar dit sou veel swaarder gewees het as hy ook aangekla en vervolg is vir die skade wat hy aan die pyp-infrastruktuur aangerig het om by die diesel te kom. Ingevolge die wetgewing sou hy tot 30 jaar tronkstraf opgelê kon word, of in die geval van ŉ maatskappy, ŉ boete van nie meer as R100 miljoen nie. Transnet het die afgelope jaar miljoene rande weens die diefstal van brandstof verloor en minstens 69 voorvalle is binne net ŉ paar maande aangemeld. Harris sê hoewel die vakbond dankbaar is dat die Valke in dieselfde tyd 14 verdagtes aangekeer het, sal hy steeds wil sien dat die verdagtes korrek aangekla word sodat hul vonnisse die erns van die misdaad kan weerspieël.